b'\n_START_ARTICLE_\nCharles Stewart Parnell\n_START_SECTION_\nPotomak gra\xc4\x91anske obitelji\n_START_PARAGRAPH_\nVelika irska glad, koja je trajala od 1845. do 1849., pobila je vi\xc5\xa1e od milijun Iraca i pokrenula veliki iseljeni\xc4\x8dki val u sljede\xc4\x87ih deset godina. Jedna od posljedica te katastrofe bilo je ra\xc4\x91anje svijesti u irskom narodu da im je britanska vlada okrenula le\xc4\x91a u razdoblju kad im je najvi\xc5\xa1e trebala. Vi\xc5\xa1e nego ikad dotad, postalo je jasno da Irci trebaju sami krojiti svoju sudbinu._NEWLINE_Charles Stewart Parnell bio je tre\xc4\x87e dijete od njih \xc5\xa1estero. Otac John Henry Parnell bio je bogat zemljoposjednik u Avondaleu. Majka Delia Stewart, Amerikanka, bila je k\xc4\x87i junaka ameri\xc4\x8dke mornarice, kapetana Charlesa Stewarta. Njezin je djed bio \xc4\x8dlan obitelji Tudor, \xc5\xa1to zna\xc4\x8di da se mogao pozivati na daleko srodstvo s britanskom kraljevskom obitelji. I sam John Henry Parnell bio je ro\xc4\x91ak jednog od glavnih irskih plemi\xc4\x87a, lorda Powerscourta. Zbog toga je Charles Stewart Parnell imao dojmljivu mre\xc5\xbeu veza s raznim dru\xc5\xa1tvenim skupinama: s Irskom crkvom, kojoj je pripadao (i u kojoj su ljudi uglavnom bili unionisti), s aristokracijom preko ro\xc4\x91aka Powerscourta, s ameri\xc4\x8dkim ratom za nezavisnost i Ratom 1812. (u kojem mu je djed dobio orden za hrabrost od ameri\xc4\x8dkog kongresa), kao i s kraljevskom obitelji. Unato\xc4\x8d tome, izgradio je ugled kao irski nacionalni vo\xc4\x91a._NEWLINE__NEWLINE_Mladi je Parnell studirao na Koled\xc5\xbeu Magdalene u Cambridgeu, a 1874. postao je \xc5\xa1erif okruga Wicklow.\n_START_SECTION_\nUlazak u parlament\n_START_PARAGRAPH_\nPrvi je put izabran u parlament u okrugu Meath, u travnju 1875., a onda se pridru\xc5\xbeio irskoj stranci Home Rule, koja se borila za nezavisnost i koju je vodio Isaac Butt. Tako je Parnell postao zastupnik sa samo 29 godina._NEWLINE_Najve\xc4\x87i je dio obrazovanja stekao u Engleskoj, a poslije se i zaljubio u jednu engleskinju, gospo\xc4\x91u O\'Shea. Ipak, \xc4\x8dini se da je op\xc4\x87enito prezirao Engleze. Po\xc5\xa1to je postao zastupnik, Parnell je ustanovio da mo\xc5\xbee izraziti svoje protuengleske stavove ako se pridru\xc5\xbei Josephu Biggaru u njegovu radu na opstrukciji rada Zastupni\xc4\x8dkog doma. To su postigli tako \xc5\xa1to su dr\xc5\xbeali u\xc5\xbeasno duge i dosadne govore o svakoj temi koja bi do\xc5\xa1la pred Zastupni\xc4\x8dki dom. Opstrukcionisti su privukli nove snage u Irskoj i postali vrlo popularni._NEWLINE_Davitt je 21. listopada 1879. osnovao Irish National Land League (Liga za dr\xc5\xbeavnu irsku zemlju) u Dublinu zajedno s Parnellom, koji je postao predsjednik lige. Liga je kao glavne ciljeve imala osiguranje pravedne rente onima koji uzimaju zemlju u najam, sa stalnim posjedom i bez poreza. Dugoro\xc4\x8dno se time htjelo posti\xc4\x87i da seljaci postanu vlasnici zemlje. Land League je ubrzo postao vrlo popularan pokret. Liga je u\xc4\x8dila irske seljake kako se boriti za svoja prava. Parnell je bio uvjeren da je pitanje zemlje prvi korak prema irskoj autonomiji._NEWLINE_Dr\xc5\xbee\xc4\x87i govor u Ennisu 19. rujna 1880., Parnell je izjavio: Kad \xc4\x8dovjek uzme imanje od drugoga koji je potjeran, [\xe2\x80\xa6] trebate ga izbjegavati na seoskim cestama, trebate ga izbjegavati u du\xc4\x87anima, trebate ga izbjegavati u parku i na tr\xc5\xbenici, pa \xc4\x8dak i u crkvi, trebate ga ostaviti samoga i staviti ga u "moralnu karantenu" tako da ga odsje\xc4\x8dete od domovine kao da je gubavac iz doba na\xc5\xa1ih predaka, trebate mu pokazati kako vam se gadi zlo\xc4\x8din koji je po\xc4\x8dinio." Takva je "moralna karantena" sprovedena u borbi protiv kapetana Boycotta, upravitelja pokrajine Mayo, kojeg su stanovnici izbjegavali sve dok mu \xc5\xbeivci nisu popustili.\n_START_SECTION_\nVo\xc4\x91a irskog nacionalnog pokreta\n_START_PARAGRAPH_\nIako je bio slab govornik u Zastupni\xc4\x8dkom domu, Parnell se pokazao kao vje\xc5\xa1t organizator. Nakon 1880. zamijenio je Isaaca Butta i Williama Shawa na mjestu predsjednika Irske parlamentarne stranke, nekada\xc5\xa1nje stranke Home Rule._NEWLINE_Pod njegovim je predsjedni\xc5\xa1tvom Irska parlamentarna stranka postala prva profesionalna politi\xc4\x8dka organizacija u cijelom Ujedinjenom Kraljevstvu. Uveo je profesionalni izbor kandidata, gdje su se delegati birali unutar stranke (i bili notorni po neslozi). Parnell je postao neupitni vo\xc4\x91a irskog nacionalnog pokreta od 1880. do 1882. Zvali su ga "neokrunjeni kralj Irske". Dobivao je znatnu financijsku pomo\xc4\x87, koja je stizala iz Sjedinjenih Dr\xc5\xbeava. (Parnell je oti\xc5\xa1ao u SAD s Johnom Dillonom 1880. i prikupio vi\xc5\xa1e od 26.000 funta.)_NEWLINE_Nemiri oko pitanja zemlje postupno su bivali sve nasilniji. Parnell i drugi vo\xc4\x91e, me\xc4\x91u kojima su bili John Dillon, Tim Healy i William O\'Brien, uhi\xc4\x87eni su u listopadu 1881., a liga je ukinuta na temelju novog zakona koji je uvela britanska vlada. Prvi liberalni ministar William Ewart Gladstone dogovorio se s Parnellom u o\xc5\xbeujku 1882., kad su sklopili sporazum "Kilmainham", nazvan po zatvoru gdje je Parnell le\xc5\xbeao. Zatvorenici su oslobo\xc4\x91eni, nemiri su prestali, a politika zemlji\xc5\xa1ne reforme koja je zapo\xc4\x8dela s "Land Act" iz 1881. mogla se nastaviti. Po Parnellovu oslobo\xc4\x91enju, te kako bi se obilje\xc5\xbeilo novo razdoblje mira, lord Frederick Cavendish poslan je u Irsku kao glavni tajnik, ali odmah je po dolasku ubijen zajedno sa zamjenikom. Umorili su ga u parku Phoenix \xc4\x8dlanovi tajnog dru\xc5\xa1tva "Invincibles". Parnell je osudio umorstva, a unato\xc4\x8d tom nemilom doga\xc4\x91aju, Gladstone nije promijenio stav._NEWLINE_Parnellov jedinstveni irski blok uspio je zavladati britanskom politikom - podizao je i ru\xc5\xa1io liberalne i konzervativne vlade sredinom 1880-ih, kako bi se borio za vlastitu vladu unutar Ujedinjenog Kraljevstva, takozvani "Home Rule" (koji se mo\xc5\xbee prevesti kao "autonomija"). Gladstone, kao vo\xc4\x91a liberalne stranke, naveo je svoju stranku da podr\xc5\xbei "Irish Home Rule", tako \xc5\xa1to je 1886. predlo\xc5\xbeio prvi zakon u tom smislu, "Home Rule Bill", kojem su se ogor\xc4\x8deno usprotivili konzervativci, tvrde\xc4\x87i da se tako izdaje carstvo, kao i irski lojalisti i protestanti. Gladstone je na op\xc4\x87im izborima 1886. izgubio polo\xc5\xbeaj. To je razdoblje bilo prekretnica u britansko-irskim odnosima, zato \xc5\xa1to je prvi put jedna va\xc5\xbena politi\xc4\x8dka stranka zastupala autonomnu vlast u Irskoj.\n_START_SECTION_\nPiggotove krivotvorine\n_START_PARAGRAPH_\nU o\xc5\xbeujku 1887. Parnell je optu\xc5\xbeen pomo\xc4\x87u niza pisama objavljenih u listu The Times pod naslovom "Parnelizam i zlo\xc4\x8din". Tvrdilo se da je upleten u umorstva Cavendisha i njegova pomo\xc4\x87nika iz 1882. Naime, The Times je objavio kopije pisama s Parnellovim potpisom, gdje u jednom pismu opravdava i ne osu\xc4\x91uje umorstva koja je javno osudio. Parnell je odmah izjavio da su pisma krivotvorine, a vlada je uspostavila posebnu komisiju da istra\xc5\xbei optu\xc5\xbebe protiv njega i njegove stranke. Komisija je zasjedala gotovo dvije godine. U velja\xc4\x8di 1889. svjedok po imenu Richard Piggott priznao je da je krivotvorio pisma; zatim je pobjegao u Madrid i tamo se ubio. Parnell je oslobo\xc4\x91en svake sumnje, a The Times je platio veliku svotu kao od\xc5\xa1tetu. Ta je afera zapam\xc4\x87ena pod imenom "Piggot Forgeries" (Piggotove krivotvorine)._NEWLINE_Zadnje mjesece 1889. obilje\xc5\xbeio je vrhunac Parnellove popularnosti. Dobio je standing ovation u Zastupni\xc4\x8dkom domu, govorio je pred gomilom u Endinburghu, a odsjeo je u Harwardenu kao Gladstoneov gost.\n_START_SECTION_\nGospo\xc4\x91a O\'Shea\n_START_PARAGRAPH_\nU prosincu 1889., kad je Parnellova popularnost dosegla vrhunac, otkriveno je ono \xc5\xa1to su politi\xc4\x8dari iz Westminstera ve\xc4\x87 odavno znali: Parnell je dugo bio ljubavnik Catherine O\'Shea (op\xc4\x87enito zvane Kitty O\'Shea), supruge zastupnika po imenu Willie O\'Shea, koji je pokrenuo postupak rastave. Parnell je navodno bio i otac neke od njezine djece. Parnell se nije branio, a ve\xc4\x87ina je ljudi smatrala da se opet radi o la\xc5\xbenoj optu\xc5\xbebi. Me\xc4\x91utim, ovaj put Parnell nije bio nevin._NEWLINE_Ljubav izme\xc4\x91u gospo\xc4\x91e O\'Shea i Parnella rodila se 1880., kad su se prvi put upoznali. Otad je njezin brak s kapetanom O\'Shea bio na rubu sloma. Nakon 1886. Parnell i Catherine O\'Shea \xc5\xbeivjeli su zajedno. Nema sumnje da je kapetan znao za taj odnos. Nije posve jasno za\xc5\xa1to je \xc4\x8dekao do prosinca 1889. da to objavi i zatra\xc5\xbei rastavu. Prema jednoj teoriji, kapetan je o\xc4\x8dekivao veliko nasljedstvo od \xc5\xbeenina bolesnog ujaka. Kad je napokon umro, ujak je Catherini ostavio sav imetak, ali uz uvjet da joj mu\xc5\xbe ne dobije ni\xc5\xa1ta. Navodno je kapetan O\'Shea ucjenjivao suprugu da dobije 20.000 funta, a ona je odbila platiti, pa je tada zatra\xc5\xbeio rastavu._NEWLINE_Rastava je izazvala senzaciju u Velikoj Britaniji i Irskoj. Politi\xc4\x8dari iz svih stranaka o\xc4\x8dekivali su da \xc4\x87e se irski vo\xc4\x91a barem privremeno povu\xc4\x87i iz javnog \xc5\xbeivota. Parnell, previ\xc5\xa1e ponosan, nije ni sanjao o tome. Gladstone se pod pritiskom vjernika u svojoj stranci morao obvezati da ne\xc4\x87e vi\xc5\xa1e podupirati Irsku parlamentarnu stranku dokle god Parnell bude njezin vo\xc4\x91a. Parnellovo odbijanje da si\xc4\x91e s polo\xc5\xbeaja izazvalo je raskol u stranci. \xc4\x8cetrdeset \xc4\x8detiri \xc4\x8dlana stranke pridru\xc5\xbeila su se podpredsjedniku Justinu McCarthyju i sklopila novi savez s liberalnom strankom, dok je njih dvadeset sedam ostalo uz Parnella._NEWLINE_Na jednom sastanku stranke, kad je Parnell kliknuo: "Tko je prvi \xc4\x8dovjek u stranci?", slavni zastupnik Tim Healy odgovorio mu je: "A tko je prva \xc5\xbeena?"\n_START_SECTION_\nZadnji porazi\n_START_PARAGRAPH_\nParnell je tako izgubio vodstvo stranke, ali nije se pomirio s tim: vodio je kampanju u Irskoj 1891. na tri lokalna izbora, ali njegov je kandidat svaki put izgubio. Zatim se ogor\xc4\x8deno borio protiv svojih protivnika, \xc5\xa1to ga je na kraju iscrpilo._NEWLINE_Vjen\xc4\x8dao se s Catherine malo nakon rastave, 25. lipnja 1891., u Steyningu u Zapadnom Sussexu. Malo nakon toga, vjerojatno zbog politi\xc4\x8dkog prenaprezanja, umro je u Brightonu 6. listopada 1891. Imao je samo 45 godina. Iako je bio anglikanac, pokopan je na najve\xc4\x87em katoli\xc4\x8dkom groblju Dublina, Glasnevinu.'